钦定古今图书集成/明伦汇编/官常典/第678卷 > 裴肃
## 钦定古今图书集成/明伦汇编/官常典/第678卷 > 裴肃

按《隋书》本传，“肃字神封，河东闻喜人也。父侠，周民部
大夫。肃少刚正，有局度，少与安定梁毗同志友善。仕
周，释褐给事中士，累迁御正下大夫，以行军长史从
韦孝宽征淮南。属高祖为丞相，肃闻而叹曰：‘武帝以
雄才定六合，坟土未干，而一朝迁革，岂天道与’？高祖
闻之，甚不悦，由是废于家。开皇五年，授膳部侍郎。后”
二岁，迁朔州总管长史，转贝州长史，俱有能名。仁寿
中，肃见皇太子勇、蜀王秀、左仆射高颎俱废黜，遣使
上书曰：“臣闻事君之道，有犯无隐，愚情所怀，敢不闻
奏。窃见高颎以天挺良才，元勋佐命，陛下光宠，亦已
优隆。但鬼瞰高明，世疵俊异，侧目求其长短者，岂可
胜道哉！愿陛下录其大功，忘其小过。臣又闻之，古先
圣帝，教而不诛。陛下至慈，度越前圣。二庶人得罪已
久，宁无革心！愿陛下弘君父之慈，顾天性之义，各封
小国，观其所为。若能迁善，渐更增益；如或不悛，贬削
非晚。今者自新之路永绝，愧悔之心莫见，岂不哀哉！”
书奏，上谓杨素曰：“裴肃忧我家事，此亦至诚也。”于是
征肃入朝。皇太子闻之，谓左庶子张衡曰：“使勇自新，
欲何为也？”衡曰：“观肃之意，欲令如吴太伯、汉东海王
耳。”皇大子甚不悦。顷之，肃至京师，见上于含章殿。上
谓肃曰：“吾贵为天子，富有四海，后宫宠幸，不过数人。
自勇以下，并皆同母，非为憎爱，轻事废立。”因言勇不
可复收之意，既而罢遣之。未几，上崩，炀帝嗣位，不得
调者久之，肃亦杜门不出。后执政者以岭表荒遐，遂
希旨授肃永平郡丞，甚得民夷心。岁馀卒，时年六十
二。夷獠思之，为立庙于鄣江之浦。子尚贤。